Μπορεί να πει κανείς ότι στο τέλος της εφηβείας, το γυναικείο στήθος έχει την ιδανική του μορφή. Το μέγεθος τους έχει τελειοποιηθεί και το σχήμα του είναι στρόγγυλο ενώ η αίσθηση του είναι σφιχτή και σφριγηλή. Σε αυτή την ηλικία λοιπόν, το στήθος είναι και πάρα πολύ «στητό», το οποίο σημαίνει ότι η θηλή έχει κλίση προς τα πάνω ή σε γωνία 90 μοιρών, ακόμη και όταν η γυναίκα δεν φοράει σουτιέν και γενικά δεν παρέχει κάποια υποστήριξη στο στήθος της. Λέμε λοιπόν ότι το στήθος μιας γυναίκας πέφτει όταν χάνει στο στρόγγυλο σχήμα του και τη σφριγηλότητά του. Με άλλα λόγια, όταν η θηλή αρχίζει να παίρνει κλίση προς τα κάτω και παύει να σχηματίζει γωνία 90 μοιρών σε σχέση με το σώμα, μπορούμε να πούμε ότι το στήθος αρχίζει να πέφτει.
Εννοείται ότι αυτή η πτώση δεν συμβαίνει σε όλες τις γυναίκες και δεν είναι και το ίδιο μεγάλη σε όλες τις γυναίκες. Οι πλαστικοί χειρουργοί χρησιμοποιούν μία κλίμακα με την οποία ορίζουν το πόσο πεσμένο είναι το στήθος μιας γυναίκας για να επιλέξουν στη συνέχεια και την κατάλληλη τεχνική ανόρθωσης. Σε γενικές γραμμές, μπορούμε να πούμε ότι υπάρχουν 5 βαθμοί πτώσης.
Ο πρώτος βαθμός είναι η πολύ μικρή πτώση, η οποία είναι γνωστή και σαν ψευδοπτώση. Σε αυτή τη περίπτωση οι θηλές είναι μεν «πεσμένες», αλλά παραμένουν πάνω από το επίπεδο της υπομάστιας περιοχής. Ο δεύτερος βαθμός είναι η μικρή πτώση, σε αυτόν οι θηλές είναι στο ίδιο επίπεδο με την υπομάστια περιοχή. Στον τρίτο βαθμό έχουμε τη μέτρια πτώση, πράγμα που σημαίνει ότι η θηλή βρίσκεται κάτω από το επίπεδο της υπομάστιας περιοχής αλλά είναι εύκολα ορατή. Στον επόμενο βαθμό οι θηλές είναι πολύ κάτω από την υπομάστια περιοχή και μόλις και μετά βίας ορατές, ενώ στον πέμπτο βαθμό δεν είναι πλέον καθόλου ορατές.
Σε γενικές γραμμές, οι δύο πρώτες κατηγορίες και ίσως και κάποιες περιπτώσεις της τρίτης μπορούν να αντιμετωπιστούν με νήματα ή προσθήκη ενθεμάτων. Στις περισσότερες περιπτώσεις της τρίτης κατηγορίας και σε όλες τις άλλες θα γίνει αφαίρεση δέρματος και μετακίνηση της θηλής, ενώ μπορεί κι εδώ να γίνει προσθήκη ενθέματος. Σε κάθε περίπτωση οι περιπτώσεις κατηγορίας Γ και άνω θεωρούνται και οι πιο «σοβαρές».